Nico Bezuidenhout terug as hoof van MangoNico Bezuidenhout. (Foto: Karen Sandison/ANA) Die voormalige hoof van Mango, Nico Bezuidenhout, is terug aan die stuur van dié laekostelugredery, nadat hy by Fastjet bedank het. Die Suid-Afrikaanse Lugdiens (SAL) het Dinsdag gesê hy steun Bezuidenhout se aanstelling as uitvoerende hoof by Mango, ŉ filiaal van SAL. Hy begin op 1 Oktober in die pos. SAL-raadsvoorsitter JB Magwaza sê die besluit is nog ŉ stap om bestendige leierskap by die redery te verseker en om die uitvoerende vermoëns van die groep te versterk. “Ons is in ons skik om Nico Bezuidenhout terug by die SAL-groep te verwelkom. Sy aanstelling gaan die implementering van die omdraaistrategie van die groep verder bevorder,” het Magwaza gesê. Fastjet het vroeër vandag aangekondig dat Bezuidenhout in September as uitvoerende hoof daar uittree. Hy was byna drie jaar lank die hoof van dié laekostelugdiens wat in Suid-Afrika, Zimbabwe, Zambië, Tanzanië en Mosambiek sake doen. Bezuidenhout het in 2016 by Mango bedank om by Fastjet aan te sluit.